Eksperdid hoiatavad, et üha rohkem on levimas Androidi süsteemiga nutitelefonidele mõeldud Fortnite'i mängu libarakendused.

Oluline on meeles pidada, et ülipopulaarse mängu Fortnite rakendust Androidile pole ametlikult veel tehtudki, vahendas BBC.

Kübereksperdid aga nendivad, et Youtube'i keskkonnas levib hulgaliselt videomaterjale koos linkidega, mis õpetavad, kuidas libaversioone hankida, ning neid on vaadatud juba miljoneid kordi.

Ükski libarakendustest pole jõudnud Google Play veebipoodi, kuid internetiotsingu abil on neid paraku ikkagi võimalik üles leida.

Küberturbefirma Malwarebytes analüütik Nathan Collier märkis, et paljud libaversioonid näevad väga ehtsad välja. "See on nii realistlik, et mõned võivad selles ära tunda Apple'i nutitelefonidest tuttava versiooni. Varastades ikooni Apple'i keskkonnast, siis kuidas see siis ei näe ehtne välja?" küsis ta retooriliselt.

Tegelikkuses aga suunavad libaversioonid kasutaja veebilehitsejatesse, kus neil palutakse alla laadida teisi rakendusi, et lõpuks justkui mänguni jõuda. Ning petised saavad iga kord raha, kui keegi neid pakutud rakendusi alla tõmbab.

"Halb uudis on see, et ükskõik kui palju sa neid rakendusi alla tõmbad, mänguni sa ikkagi ei jõua, sest selles pahatahtlikus rakenduses polnud seda algusest peale olemas," rõhutas Collier.

"Meie soovitus on, et olge kannatlikud. Kui te ootate ära suvel Google Play poodi saabuva Epic Gamesi poolt tehtud ametliku versiooni, siis te ei pea järgmisi kuid veetma oma Androidist pahavara eemaldades," lausus ekspert.

Fortnite on viimasel ajal äärmiselt populaarseks saanud videomäng, mida mängib üle kogu maailma rohkem kui 125 miljonit huvilist. Mäng on pälvinud tähelepanu ka seoses laste sõltuvusega videomängudest.